# Jóna Dávid

# *Hiányolod magad*

*„Álmodj magadnak színeket,*

*Ha benned minden szürke lett…”*

Shakespeare – Álmodj című versének részlete

Hiányolom magam. Azt, akivel jóba tudtam lenni.

Ma mintha a gravitáció erősebb lenne, mint tegnap.

Régen jó alvó voltam, most hajnalban ébredek,

a félelem szülte szorongás megkap.

Hol hálát érzek, hol kegyelmet,

a méltatlanság ráfeszített a valóságra,

voltak, kik dárdájukkal sebeztek, voltak kik vállrándítással,

hiénák vetődtek a megsebzett oroszlánra.

Előre nézzél! – mondták kik szeretnek,

de azt nem teszik hozzá, hogy az merre van,

szorít a mellkas, nehéz a légzés,

magam is elvesztem az átalakulásaimban.

Miért? Mert beletettem azt, amit bele kellett,

mert a mindenségnek feleltem, hiába,

mert kiszámíthatóságot, jóságot kerestem

ebbe az elbaszott skizofréniába.

Én szóltam, jeleztem, elmentem a falig,

kértem is az ítéletnapig,

közben már eldöntetett,

és úgy ahogy látni lehetett előre: beteljesedett.

Nem védekeztem egy ponton, mert a vádak voltak méltatlanok,

feltorlódtak bennem a jégtorlaszok,

nem számításból, nem másból, csak menekültem,

fáradtan és elnehezülten.

A kudarcot tapasztalatnak szokták hívni,

de a harcosok sebei nem az érdemük, csak a sorsuk,

ha színházban látjuk, akkor megkönnyezzük, megtapsoljuk,

hisz az élet túl járt az eszünkön:

ez is egy előadás volt, taps, függöny!!!